Lotte Bundsgaard (S), 2000-11-02:
Det beslutningsforslag, vi nu skal behandle, handler om, at vi skal sende danske soldater med SHIRBRIG til grænseområdet mellem Eritrea og Etiopien.
Det er en god mulighed for den vestlige verden og for Danmark i særdeleshed til at vise, at vi reelt er interesseret i at være med til at løse Afrikas til tider uoverskuelige problemer.
Det er nemlig vigtigt, at vi aktivt viser vilje til at løse de konflikter, der med voldsom brutalitet hærger dette kontinent.
Fred kræver vilje.
Derfor skal vi også ville fred på det afrikanske kontinent, og derfor håber vi i Socialdemokratiet, at alle partier i dette Folketing kan tilslutte sig beslutningsforslaget.
Danmark har altid ydet et flot bidrag i det internationale arbejde, især i forhold til FN.
På dansk initiativ er der oprettet en hurtigtudrykkende brigade, SHIRBRIG, der med 15-30 dages varsel kan rykke ud for FN til kriser, uroligheder og katastrofer.
En vigtig erfaring fra de seneste års fredsbevarende operationer har været, at det er nødvendigt at være i stand til hurtigt at indsætte fredsbevarende styrker, hvor det brænder på.
Vi har før forpasset chancen for at stabilisere
en krisesituation, fordi der er gået for lang tid, fra vi har besluttet at indsætte styrkerne, til styrkerne rent faktisk var på stedet.
SHIRBRIG er starten på en ny tid, hvor FN ikke længere kommer alt for sent til krigs- og kriseområder.
SHIRBRIG skal bidrage til opbygningen af UNMEE.
SHIRBRIG skal være i området i ca. et halvt år.
Derefter skal nye styrker overtage opgaven.
Som beskrevet i beslutningsforslaget vurderes FN-operationen at være forbundet med visse risici; for det danske styrkebidrag hovedsagelig for minefarer og ueksploderede minegenstande.
I Socialdemokratiet lægger vi vægt på, at de danske soldater er så godt sikret som overhovedet muligt.
Vi er derfor glade for, at det danske SHIRBRIG-bidrag er udstyret med en høj grad af beskyttelse i form af det nødvendige antal pansrede køretøjer.
I Socialdemokratiet værdsætter vi, at der udarbejdes en evakueringsplan for personellet, så det hurtigt kan komme ud af området i en nødsituation.
Vi sætter også stor pris på, at soldaternes uddannelse, erfaring og motivation er i orden. I Socialdemokratiet er vi stolte af, at danske soldater på den måde kan være med til at sikre freden, og vi er glade for, at FN med SHIRBRIG får nye og bedre muligheder for hurtigt at sætte fredsbevarende styrker ind i områder, der har sluttet fred. Som alle ved, indkaldte vi for måneder siden danske soldater, som vi håbede skulle til Sydlibanon og være med til at sikre en stabil udvikling.
Soldaterne kom ikke af sted.
I stedet for dukkede nye opgaver op, nemlig hjælpen til at sikre freden i grænseområdet mellem Eritrea og Etiopien.
Ændringen af missionen og problemerne med Eritrea og Etiopien har medført meget lang ventetid for soldaterne.
Vi forstår godt den frustration, som soldaterne og deres familier føler.
Vi forstår godt, at mange har syntes, at det var træls at vente.
Men sådan er det jo, når man er soldat, man skal være klar til at være klar.
I Socialdemokratiet er vi glade for, at soldaterne nu kommer af sted og på den måde kan gøre en forskel.
Vi er glade for, at Danmark nu har mulighed for at bidrage til at skabe en fredelig sameksistens mellem Etiopien og Eritrea.
Og vi er glade for, at vi på den måde sætter handling bag ordene om, at FN skal spille en stærkere rolle i den nye verdensorden. Vi håber, at SHIRBRIG kan blive forbillede for nye multinationale enheder, så vi på den måde kan styrke FN's fredsbevarende arbejde.
Dette her initiativ kan være med til at skubbe til en udvikling, hvor FN i højere grad end i dag vil kunne svare på de sikkerhedspolitiske udfordringer, vi står over for i den moderne verden.
I Socialdemokratiet kan vi derfor tilslutte os beslutningsforslaget.